Način reševanja težav

Vsebina

# Zaženi v načinu reševanja težav

Način reševanja težav je način delovanja LibreOfficeDev, ko se program začasno zažene s svežim uporabniškim profilom in onemogočenim strojnim pospeševanjem. V pomoč je lahko pri obnavljanju nedelujočega paketa LibreOfficeDev.

Za dostop do tega ukaza ...

#### Iz menijske vrstice:

Izberite Pomoč – Ponovno zaženi v načinu reševanja težav.

#### Iz ukazne vrstice

Zaženite LibreOfficeDev iz ukazne vrstice z možnostjo --safe-mode

Zaženite LibreOfficeDev iz vnosa v meniju Start LibreOfficeDev (način reševanja težav).

## Kaj lahko počnete v varnem reševanja težav?

Po vstopu v način reševanja težav se odpre pogovorno okno, ki ponuja tri možnosti obnavljanja uporabniškega profila.

### Nadaljuj v načinu reševanja težav

Ta možnost omogoča delo z LibreOfficeDev kot poprej, vendar z uporabo začasnega uporabniškega profila. Pomeni tudi, da bodo vse spremembe prilagoditev, opravljene v začasnem uporabniškem profilu, ob ponovnem zagonu programa izgubljene.

### Ponovno zaženi v navadnem načinu

Z ukazom Ponovno zaženi v navadnem načinu opustite vse spremembe, zaključite način reševanja težav in znova zaženete LibreOfficeDev v navadnem načinu. Uporabite to možnost, če ste se na tej točki znašli ponesreči.

### Opravi spremembe in ponovno zaženi

Pogovorno okno ponuja več sprememb uporabniškega profila, ki lahko pomagajo obnoviti LibreOfficeDev v delujoče stanje. Od vrha proti dnu seznama se stopnjujejo v radikalnosti, zato predlagamo, da jih poskusite v zaporedju eno za drugo. Če potrdite to možnost, se izbrane spremembe uveljavijo.

### Obnovi iz varnostne kopije

LibreOfficeDev hrani varnostne kopije preteklih prilagoditev in aktiviranih razširitev. Uporabite to možnost, da se vrnete v prejšnje stanje, če vaše težave najverjetneje povzročajo nedavne spremembe prilagoditev ali razširitev.

### Prilagodi

Onemogočite lahko vse razširitve, ki jih je namestil uporabnik. Onemogočite lahko tudi strojno pospeševanje. Aktivirajte to možnost, če izkusite sesutje ob zagonu programa ali težave s sliko, ki so pogosto povezane s strojnim pospeševanjem.

### Razširitve

Včasih LibreOfficeDev ni mogoče zagnati zaradi razširitev, ki blokirajo ali sesuvajo program. Ta možnost omogoča, da onemogočite vse razširitve, nameščene s strani uporabnika, kot tudi razširitve v skupni rabi in tiste, ki so priložene programu. Odstranitev skupnih in priloženih razširitev uporabite pazljivo. Deluje le, če imate potrebne pravice sistemskega dostopa.

### Ponastavi na tovarniške nastavitve

Če vse drugo spodleti, lahko ponastavite svoj uporabniški profil na tovarniške nastavitve. Prva možnost, Ponastavi nastavitve in uporabniške prilagoditve ponastavi vse prilagoditve in spremembe uporabniškega vmesnika, vendar ohranja stvari, kot so vaš osebni slovar in predloge. Druga možnost ponastavi vaš celoten profil v stanje, ko ste prvič namestili LibreOfficeDev.

Če svojih težav niste razrešili z uporabo načina reševanja težav, kliknite razširilnik Napredno. Tam najdete navodila, kako do dodatne pomoči.

Če želite poročati o težavi s svojim uporabniškim profilom, lahko s klikom Arhiviraj uporabniški profil izdelate datoteko zip, ki jo lahko naložite v sistem sledenja hroščev, da jo pregledajo razvijalci.

Zavedajte se, da lahko naloženi profil vsebuje občutljive podatke, kot so vaš osebni slovar, nastavitve ter nameščene razširitve.

Podprite nas!